open-index/open-wikipedia-markdown huggingface dataset:
Bærums Skiklub

**Bærums Skiklub** er en skiklubb fra Bærum i Akershus, stiftet 19. desember 1885. Klubben er organisert i Akershus Skikrets i Norges Skiforbund.

## Historie
Skiidrett var populært i jordbruksområdene i Bærum og var organisert i Bærum skytterlag fra midten av 1860-tallet. I Evjebakken, hvor gamle Bærum sykehus ligger, ble det arrangert skirenn i 1868. Utover 1870-tallet ble Vallerbakkene og Kirkerudbakkene ved Sandvika tatt i bruk. De kjente skiløperne fra Telemark kom for å delta i rennene her. Også skytterlaget arrangerte flere renn og det første rennet omtalt i pressen var et renn ved Horni gård ved Skui i 1875.

To år etter at Christiania Skiklub ble stiftet, ble det i 1879 arrangert renn i Husebybakken. Her ble verdens første virkelige hopprenn arrangert i en kombinert variant med både langrenn og hopprenn i ett.

På 1880-tallet ble det vanligere at skiidretten ble organisert i egne idrettslag. Derfor ble Bærums Skiklub stiftet 19. desember 1885 av 21 skientusiaster på Edvard Lillehagens malerverksted ved Kadettangen og skiløperne fra skytterlaget søkte seg naturlig dit. Klubben har klubbhus og anlegg i Kirkerudbakken, men hadde tidligere klubbhus på Sollihøgda med egen lysløype. Klubben har ca. 2&nbsp;500 medlemmer innenfor blant annet langrenn, skiskyting, alpint, snowboard, telemarkskjøring og orientering.

Bærums Skiklub arrangerte NM på ski i 1950, 1965 og 1985.

I 2004 ble Asker og Bærum Freestyleklubb slått sammen med Bærums Skiklubb.

## Kjente utøvere
*Inger Bjørnbakken, alpint
*Lasse Kjus, alpint
*Finn Christian Jagge, alpint
*Hans Petter Buraas, alpint
*Anne Jahren, langrenn
*Ståle Sandbech, snowboard
*Birk Ruud, freestyler 
*Atle Lie McGrath, alpint
*Mina Fürst Holtmann, alpint
*Kajsa Vickhoff Lie, alpint
*Lucas Braathen, alpint
*Rasmus Windingstad, alpint
*Sturla Holm Lægreid, skiskyting
*Endre Strømsheim, skiskyting

## Eksterne lenker
* Klubbens nettsider, med klubbhistorie
Francke

**Francke** er et tysk slektsnavn fra 1100-tallet. Navnet har relasjon til Franken, som er et område i Tyskland og som i en periode strakte seg langt nordover i Tyskland og inn i Frankrike og Østerrike. Slekten bosatte seg i Norge på midten av 1800-tallet.
Grønlands flagg

**Grønlands flagg** (grønlandsk: *Erfalasorput,* bokstavelig «vårt flagg») ble innført 21. juni 1985. Den røde fargen, kalt *Aappalaartoq* (rød), går igjen også i Danmarks flagg. Denne felles rødfargen symboliserer flere hundre år som del av riksfellsskapet Kongeriket Danmark.

## Symbolikk
Flagget er tegnet av den grønlandske maleren og politikeren Thue Christiansen. Flagget symboliserer en soloppgang over isen. Det hvite står for lyset og det røde for varmens tilstedeværelse ved midtsommer.  

Flagget har intet kors, slik *Attasut*-partiet hadde ønsket, og slik det finnes i flaggene til de to øvrige landene i riksfellesskapet, Danmark og Færøyene. Forskjellen er uttrykk for politisk selvstendighet, men også for fellesskapet med andre inuitter rundt om i verden. Grønlands flagg er det eneste i Norden som ikke er korsflagg. 

Det grønlandske flagget ble første gang heist i 1985, på Grønlands nasjonaldag, den 21. juni. Nasjonaldagen ble innført i 1983. 

## Grønland flaggområde

Grønlands Selvstyre overtok den 13. januar 2026 ansvaret for Grønland flaggområde. Fra dette tidspunktet fikk Grønlans Selvstyre myndighet til å fastsetter regler om utformningen av det grønlandske flagget, Erfalasorput, samt for anvendelsen av utenlandske flagg i Grønland. Det siste gjelder med unntak for anvendelse av Dannebrog som fortsatt anses som et riksanliggende. Det skulle også fortsatt være tillatt når som helst å anvende det færøyske flagget Merkið.  Regelen om at det grønlandske flagget fritt kan anvendes i de øvrige deler av riksfellesskapet, ble opprettholdt.

## Juridiske definisjoner
Det grønlandske flagget skal ha størrelsesorden 10:18 (høyde:bredde). Den offisielle røde fargen er Pantone 032.
## Flaggdager

## Likheter med andre merker
Det ble i 2006 fremsatt påstander om at Grønlands flagg hadde likheter med vimpelen til Egå Roklubb, men roklubben reiste aldri noe krav i saken.

## Referanser


## Litteratur
*Inge Kleivan: «The creation of Greenland's new national symbol: The flag», *Folk – Journal of the Danish Ethnographic Society*, bind 30, 1988	
## Eksterne lenker
*
Mesterligaen 2006/2007 gruppe A

**Gruppe A i Mesterligaen (Champions League) 2006/2007** besto av , ,  og . Chelsea og Barcelona møttes for tredje sesong på rad, men for første gang i gruppespillet. 

Barcelona var tittelforsvarer etter å ha vunnet Champions League i 2005/06.

## Kampfakta
Anders Christopher Krogh

**Anders Christopher Krogh** (født 31. juli 1975) er en norsk forfatter som arbeider i Regnskogfondet med ukontaktede indianerstammer som spesialområde.

I 2006 ga han ut sin første bok. Den hadde tittelen *[[Med jaguarens kraft]]*, og handler om hans opphold blant matsesene – kattefolket – i Regnskogen i Amazonas. 

Under oppholdet i jungelen, som varte i over ett år, fikk han kjennskap til et ukjent folk kalt demosjbåene – de langhårede.
## Referanser
Harniskmaller

* Delturinae
* Hypoptopomatinae
* Hypostominae
* Lithogeneinae
* Loricariinae
* Neoplecostominae

**Harniskmaller** (også kalt **sugemaller**, **algeetere** eller **L-maller**) er en stor familie ferskvannsfisk som består av ca. 70 slekter. 
Spesielt med disse fiskene er at kroppen er dekket med beinplater i stedet for vanlige fiskeskjell. Det kan se ut som fiskene er ikledt harnisk, noe som har gitt opphav til gruppens navn.

Mange av artene er populære akvariefisk.
De livnærer seg av detritus, alger, diatomer, sopp, blågrønnbakterier og annet.

De fleste artene har en Omega-formet iris i øyet, noe som er uvanlig for beinfisk. Grunnen til at disse fiskene har utviklet en så uvanlig form på irisen er ukjent, men det kan være for å kamuflere øyet slik at fisken blir mindre synlig. Når det er mørkt, er pupillen nærmest rund.

Disse fiskene finnes i hurtigstrømmende vann, fra lavlandet opp til 3000 moh.

Mange av mallene i denne gruppen venter ennå på å bli tildelt et vitenskapelig navn. Arter i påvente av klassifisering blir betegnet med såkalt L-nummer, som f.eks. L-46 eller L-177. Bokstaven L refererer her til det vitenskapelige navnet Loricariidae.

## Slekter (utvalg)

* *[[Antennemaller|Ancistrus]]*
* *[[Baryancistrus]]*
* *[[Glyptoperichthys]]*
* *[[Hypancistrus]]*
* *[[Hypostomus]]*
* *[[Otocinclus]]*
* *[[Panaque]]*

## Eksterne lenker
*
Elias

**Elias** er et mannsnavn. Det er en latinisering av det hebraiske * Elija*, det vil si «Jahve er (min) gud». Navnet er brukt som fornavn i Norge fra 1200-tallet, opprinnelig i formen *Elis*. Elias forekommer i andre språk også blant annet i formene *Elijah*, *Elia* (italiensk), *Ilyas* (arabisk) og *Ilja* (russisk) og som etternavn. Kvinnenavnet *Eliane* brukes blant annet på tysk.

Navnet *Elias* ble brukt i den norske Bibelen fram til den nye utgaven i 1978. Da ble navnet gjort om til *Elia*.

Navnedagen for Elias i Norge er 12. juli.

## Utbredelse
Formen *Elyas* var vanlig i England i middelalderen.

*Elias* og *Elijah* var et populære navn i USA på begynnelsen av 1800-tallet. *Elijah* har igjen vært et populært navn siden tusenårsskiftet.

Navnet *Elias* var vanlig i Norge i siste halvdel av 1800-tallet og igjen fra 1990-årene og hadde en popularitetstopp med 1,4 % i 2006. Navnet er dermed vanlig blant generasjon Z i Norge.

I Sverige har *Elias* vært populært siden begynnelsen av 2000-tallet.

|}

## Kjente personer med navnet Elias
Personene i listene er ordnet kronologisk etter fødselsår.
* Profeten Elias (800-tallet f.Kr.), profet i Nord-Israel
* Elias Lönnrot (1802–1884), finsk folkeminnesamler og språkforsker
* Elias Blix (1836–1902), norsk salmedikter
* Elias Kræmmer, psevdonym for den norske forfatteren Elias A. B. Nilsen (1855–1936)
* Plutarco Elías Calles (1877–1945), meksikansk president
* Elias Aslaksen (1888–1976), sentral skikkelse og predikant i Brunstad Christian Church
* Walter Elias (Walt) Disney (1901–1966), amerikansk tegnefilmprodusent
* Elias Canetti (1905–1994), forfatter, nobelprisvinner 1981
* Elias Berge (1922–1998), norsk prest og bistandsleder
* Elias Akselsen (f. 1947), norsk sanger
* Elias Khoury (1948–2024), arabisk forfatter

### Beslektede navn
* Elia Kazan (1909–2003), amerikansk regissør
* Ruben Eliassen (f. 1968), norsk barnebokforfatter
* Elijah Wood (f. 1981), amerikansk skuespiller

### Oppdiktede figurer
* Elias, hovedfigur i den norske barne-tv- og barnebok-serien om den lille redningsskøyta Elias.

## Navnedag
*Elias* har navnedag i flere land, oftest 20. juli. Den norske navnedagen er .

## Se også
* Eli
* Elia
* Elija

## Referanser


## Eksterne lenker
* Søk i statistikk over bruken av navn i Norge
*
Agde

**Agde** er en kommune i departementet Hérault i regionen Occitanie sør i Frankrike. Byen ligger ved elven Hérault, 4&nbsp;km fra Middelhavet, ca. 50&nbsp;km sydvest for Montpellier og 750&nbsp;km fra Paris. I Agde ligger middelhavshavnen til Canal du Midi, som er forbundet med Hérault med slusen *L'Écluse Ronde d'Agde* rett utenfor Agde og munner ut i Middelhavet ved *Le Grau d'Agde*.

## Befolkningsutvikling
***Antall innbyggere i kommunen Agde***

## Referanser


## Eksterne lenker
* 
* Kommunedata INSEE
Reiki

**Reiki** er en alternativ behandlingsmetode som stammer fra Japan. Den ble oppdaget av og formidlet videre av den japanske healeren Mikao Usui. *Reiki* betyr «universell livsenergi».  Ordet består av to ledd, Ki betegner den livskraften som finnes i alle levende vesener, mens Rei betegner det universelle, ubegrensede aspekt ved denne energien. Det finnes ingen vitenskapelige undersøkelser som viser at det er grunnlag for påstandene bak eller effekten av denne behandlingsformen.

Reiki praktiseres ved at formidleren plasserer hendene sine, i ulike posisjoner, lett på eller like over den personen som mottar reiki. Man kan også gi seg selv reiki ved å holde hendene på egen kropp (selvhealing). Under denne behandlingen skal reiki-energi bli overført gjennom behandlerens hender til mottageren. Formålet med overføring av reiki er velvære og god helse, lindring ved smerter og en styrking av kroppens selvhelbredende prosesser. 

## Referanser


## Eksterne lenker
* Reiki: The National Center for Complementary and Alternative Medicine (NCCAM) 
* Reiki Network i Norge
* Reiki i Danmark 
* The Reiki Alliance
Béziers

**Béziers** (oksitansk: *Besièrs*, katalansk: *Besiers*) er en kommune i departementet Hérault i regionen Occitanie sør i Frankrike. Kommunen er administrativt senter (*sous-préfecture*) i departementet Hérault, og har en befolkning på bortimot . Befolkningen kalles *Biterrois.* Byen Béziers ligger ved elven Orb, rundt 10&nbsp;km fra Middelhavet. I Béziers krysser Canal du Midi elven Orb i en akvadukt som kalles *pont-canal* ('kanalbroen').

I 1209 ble byen et offer for korstogene og omtrent  mennesker ble drept. Dette var den verste massakren under korstogene iverksatt av den katolske kirken.

## Referanser


## Kilder
* FerieiProvence.no – Om Béziers og massakren

## Eksterne lenker
* 
* Kommunedata INSEE
Villeneuve-lès-Maguelone

**Villeneuve-lès-Maguelone** er en kommune i departementet Hérault i regionen Occitanie sør i Frankrike.
Maguelone (eller Maguelon) var en av de *sju byer* som lå til grunn for navnet på regionen kalt Septimania. Septimania var den vestre regionen av den romerske provinsen Gallia Narbonensis. De sju byene var dagens Elne, Agde, Narbonne, Lodève, Béziers, Nîmes og Maguelone.

## Befolkningsutvikling
***Antall innbyggere i kommunen Villeneuve-lès-Maguelone***

## Referanser


## Eksterne lenker
* 
* Kommunedata INSEE
* Fra ''Catholic Encyclopedia''
Jonathan Pollard

**Jonathan Jay Pollard** (født 1954) er en amerikansk statsborger og tidligere etterretningsoffiser i den amerikanske marinen som i 1987 ble dømt til livsvarig fengsel uten mulighet for prøveløslatelse for spionasje til fordel for den israelske etterretningsorganisasjonen Lakam. Pollard ble imidlertid løslatt i november 2015, etter 30 år i fengsel.

Pollard ble født i Galveston i Texas i i en jødisk familie. Han arbeidet i marinen fra 1979. Hans overordnede fikk mistanke til ham da de flere ganger fant dokumenter som ikke hadde noen forbindelse med hans arbeid på kontoret hans. FBI ble varslet og innledet etterforskning. I november 1985 ble Pollard avhørt av FBI. Få dager etter søkte han om asyl i den israelske ambassaden. Ambassaden var imidlertid ikke villig til å gi ham det, og Pollard og hans kone, Anne Henderson-Pollard, ble arrestert.

Pollard hadde bl.a. informert Mossad om identiteten til flere hundre CIA-agenter. CIA fryktet ikke bare at Mossad kunne misbruke dette, men spesielt at russiske spioner, aktive i Mossad kunne få kjennskap til identitetene.

4. juni 1986 ble Pollard funnet skyldig i anklagen om spionasje, og 4. mars året etter ble han dømt til livsvarig fengsel. Hans kone ble dømt til fem års fengsel og løslatt i 1989. Ekteparet ble senere skilt, og Pollard giftet seg i fengselet med Esther Zeitz.

I februar 1996 gav den israelske regjeringen ham israelsk statsborgerskap og har gjentatte ganger forsøkt å få den amerikanske regjeringen til å løslate ham. Dette har mange reagert sterkt på. Tidligere CIA-sjef George J. Tenet truet med å gå av dersom Pollard ble løslatt.

Israels daværende statsminister Benjamin Netanjahu innrømmet i 1998 at Pollard hadde spionert mot USA for Israel.

## Referanser


## Eksterne lenker
*
Septimania

**Septimania** (fransk: *Septimanie*; oksitansk: *Septimània*; katalansk: *Septimània*) var den vestlige regionen av den romerske provinsen Gallia Narbonensis i dagens Frankrike som hadde kommet inn under herredømmet til vestgoterne i 462 da Septimania ble avstått til deres konge Teoderik II. Under vestgoterne ble området omtalt som ganske enkelt Gallia eller *Narbonensis*. Det tilsvarte løselig sett den moderne franske regionen Languedoc-Roussillon. Det strakte seg i en linje halvveis mellom Middelhavet og elven Garonne i nordvest, i øst skilte elven Rhône området fra Provence og i sør gikk grensen ved fjellkjeden Pyreneene.

Området var midlertidig underkastet emiratet Córdoba før det på 700-tallet ble erobret av frankerne, som mot slutten av 800-tallet ga det betegnelsen *Gothia* og *Marca Gothica*, i betydningen «grenseområdet mot goterne». Septimania var et grenseområde eller buffersone for Frankerriket under karolingerne og deretter Vestfrankerriket fram til 1200-tallet, men var kulturelt og politisk adskilt fra nordlige Frankrike og den sentrale kongelige administrasjonen. Regionen fikk innflytelse fra folk fra Toulouse, Provence og oldtidens Catalonia. Det var en del av den kulturelle og lingvistiske regionen kalt for Oksitania som til sist ble langt under de franske kongenes kontroll tidlig på 1200-tallet som et resultat av albigenserkorstoget (fordrivelsen og undertrykkelsen av katarene). Det ble da styrt av franske guvernører. Fra slutten av 1200-tallet var det kjent som Languedoc, og dets historie ble knyttet til den franske.

## Stedsnavn
Navnet *Septimania* kan være avledet fra en del av det romerske navnet på byen Béziers, *Colonia Julia Septimanorum Beaterrae*, som i selv henviser til bosetningen av veteraner fra den romerske legionen *Legio VII Claudia* i byen. En annen mulig opphav til navnet er i referanse til de sju byene (civitates) i området: Béziers, Elne, Agde, Narbonne, Lodève, Maguelonne, og Nîmes.

## Referanser


## Litteratur
* Bachrach, Bernard S. (1971): *Merovingian Military Organization, 481–751*. Minneapolis: University of Minnesota Press.
* Collins, Roger (1989): *The Arab Conquest of Spain, 710–97*. Oxford University Press.
* Collins, Roger (2004): *Visigothic Spain, 409–711*. Blackwell Publishing.
* James, Edward (1980): «Septimania and its frontier: an archaeological approach» i: James, Edward: *Visigothic Spain: New Approaches*. Oxford: Clarendon Press.
* Lewis, Archibald Ross (1965): ''The Development of Southern French and Catalan Society, 718–1050''. Austin, TX: University of Texas Press.
* McKenna, Stephen (1938): ''Paganism and Pagan Survivals in Spain up to the Fall of the Visigothic Kingdom''. Catholic University of America Press.
* O'Callaghan, Joseph F. (1983): *A History of Medieval Spain*. Cornell University Press.
* Thompson, E. A. (1969): *The Goths in Spain*. Oxford: Clarendon Press.
* Zuckerman, Arthur J. (1972): *A Jewish Princedom in Feudal France 768–900*. Første utg. 1965. New York: Columbia University Press. ISBN 0-231-03298-6.
Håndtrykk

Et **håndtrykk** er en måte å hilse på. Den kan beskrives som at* det er når et menneske trykker et annet menneskes [[hånd]]*. Dette gjøres som regel i hilsesituasjoner, oftest når to mennesker møtes for første gang og skal presentere seg for hverandre I noen kulturer er det vanlig å håndhilse også når man treffer noen man kjenner fra før, da gjerne når det er lenge siden man har sett vedkommende.
Det finnes forskjellige typer håndtrykk, der alle har sitt kjennetegn. Eksempler er prestehåndtrykk (som gjøres med begge hender) og rivaliserende håndtrykk (begge parter prøver å klemme hånden til den andre).

Det finnes også andre varianter, ut ifra hvilken kultur du har. Gjenger, ofte i Hip-Hop-miljøet, har en blanding mellom «give-me-five» og håndtrykk, for så å gi en halvveis klem med skuldrene.

## Eksterne lenker
*
Nakke

**Nakken** utgjør den sentrale og bakre delen av halsen, en kroppsdel som forbinder kroppen og hodet gjennom en ryggsøyle. I tillegg til ryggsøylen finner man de vitale hjernenervene og blodforsyningen til hjernen i denne kroppsdelen. Dersom nakken utsettes for skade, kan viktige funksjoner — både fysiske og psykiske — bli lammet eller ødelagt. Ordet nakke brukes også i begreper som *[[nakkesleng]]* og *[[tyrenakke]]*.

## Se også
* Klippel-Feil syndrom
Aragón

**Aragón** er en autonom region i det nordlige Spania. Området var tidligere et selvstendig kongedømme (Kongeriket Aragón), og i middelalderen besto det av de såkalte aragonesiske provinsene Aragón, Catalonia og Valencia i tillegg til De baleariske øyer, i alt 106&nbsp;800&nbsp;km².

Dagens Aragón består av provinsene Huesca, Teruel og Zaragoza. Hovedstaden er Zaragoza. Flertallet av befolkningen snakket tidligere aragonesisk, men senere har kastiljansk tatt over som det mest brukte språket. Disse to språkene er likestilte i regionen.

Katarina av Aragón, den første konen til Henrik VIII, kom fra Aragón.

## Se også
*Liste over presidentene for Aragóns regjering

## Litteratur
* Salmonsens om Aragonia

## Eksterne lenker
*
Norsk bibliotekforening

**Norsk bibliotekforening** er en norsk forening som vil fremme utviklingen av bibliotek-, dokumentasjons- og informasjonsvirksomhet. Foreningen har om lag  medlemmer, av disse er  personlige medlemskap, de øvrige er bibliotek og andre institusjoner.

NBF ble stiftet 25. oktober 1913 i Stavanger, under det 6. norske bibliotekmøte. Foreningen arrangerer sine landsmøter hver 2. år, fremdeles i tilknytning til de norske bibliotekmøtene.

Foreningens leder fra 2024 er Helene Voldner. Ann Berit Hulthin er generalsekretær.

Norsk bibliotekforening har 16 lokalavdelinger. Medlemmer hører automatisk inn under lokalavdelingen i sin region. Foreningen har også 10 spesialgrupper hvor man kan delta i forhold til hvilke interesser man har. Organisasjonen gir ut medlemsbladet *Bibliotekforum*. Foreningens sekretariat ligger på Etterstad i Oslo, i samme bygg som Biblioteksentralen. NBFs virksomhet omfatter blant annet *Tidsskriftformidlingen*, et agentur for tidsskriftabonnement, som har de fleste norske bibliotek som kunder. Foreningen har tidligere stått som utgiver av *katalogiseringsregler* og klassifikasjonstabeller for norske bibliotek, oppgaver som i dag er overtatt av Nasjonalbiblioteket.

NBF har siden 1988 delt ut prisen Årets bibliotek. Flere av NBFs lokalavdelinger deler også ut fylkesvise utmerkelser.

NBF er medlem av IFLA, *International Federation of Library Assosciations and Institutions*, og EBLIDA, *European Bureau of Library, Information and Documentation Associations*. NBF samarbeider med BIBSYS om de nasjonale bibliotekmøtene, og har et jevnt og regelmessig samarbeid med forfatterorganisasjonene og andre utdannings- og skriftkulturorganisasjoner.

## Ledere
* 2024–2026: Helene Heger Voldner
* 2020–2024: Vidar Lund
* 2014–2020: Mariann Schjeide
* 2013–2014: Sissel M. Berge (konst.)
* 2012–2013: Ingeborg Rygh Hjorthen
* 2011–2012: Anette Kure (konst.)
* 2010–2012: Svein Arne Tinnesand

## Referanser


## Litteratur
* *Norsk bibliotekforening 90 år, kilder til foreningens historie*. 2003

## Eksterne lenker
*
Cirith Ungol

:*For bandet ved samme navn, se [[Cirith Ungol (band)]].*

**Cirith Ungol** er et sted i J.R.R. Tolkiens verden Midgard. Navnet er sindarin og betyr *Edderkoppkløfta* (jfr. Ungoliant). Cirith Ungol ligger i fjellkjeden Ephel Dúath, og er passet mellom Mordor og Ithilien.

Cirith Ungol ble først brukt til å beskytte Ithilien og Minas Ithil (senere kjent som Minas Morgul) for angrep fra Mordor. Gondor voktet festningen som lå der fram til  da en pestepidemi utryddet store deler av Gondors befolkning. Etter denne epidemien klarte aldri Gondor å gjenerobre Cirith Ungol, som ble tatt av orker.

Når Frodo og Sam anført av Gollum i *[[Ringenes herre]]* kommer til Cirith Ungol, er det hjemstedet til den gigantiske edderkoppen Hutula.
Valget i Bayern 2003

**Valget i Bayern 2003** var valget til Den bayerske landdagen og fant sted 21. september 2003. Over 10 millioner stemmeberettigede deltok i valget. Med 60,7 % av stemmene ble CSU klart største parti, og sittende ministerpresident Edmund Stoiber ble dermed gjenvalgt for en ny periode. Det var samtidig første gang et tysk parti oppnådde over to tredjedelers flertall i et delstatsparlament.

## Resultater
Jimmy Methven

**James Methven**, vanligvis kalt **Jimmy Methven**,  (født 7. desember 1868 i Perth, Perthshire, Skottland, død 25. mars 1953 i Derby, Derbyshire, England) er en tidligere skotsk fotballspiller og fotballmanager. Han spilte for tre skotske og en engelske fotballklubb, og han var også manager for en engelsk fotballklubb. 

Methven, som var høyreback, var reserve for  i en landskamp mot  i 1890.

## Biografi
### Som spiller
Jimmy Methven startet sin fotballkarriere i Leith Athletic, og han spilte også for de skotske klubbene Hearts og St Bernard's før han bestemte seg for å satse på spill i engelsk liga.

I mai 1891 skrev han kontrakt med Derby County etter å ha takket nei til et tilbud fra Burton Swifts. Methven spilte over 500 klubbkamper for Derby, og han fikk med seg tre finaler i FA-cupen, før han i 1906 la opp som aktiv spiller. 

### Som manager
Da Derbys første manager Harry Newbould i juli 1906 ble utnevnt som manager i Manchester City trengte Derby ny manager, og den 7. august 1906 fikk Jimmy Methven den ledige stillingen. Ettersom Steve Bloomer samme året hadde gått til Middlesbrough ble det en tung start på Methven's managerkarriere, og hans første sesong endte til slutt med klubbens første nedrykk. I de neste årene slet klubben med økonomiske problemer som medførte få ressurser til nye spillekjøp, men i 1910 returnerte Bloomer til klubben og Derby vant 2. divisjon i sesongen 1911/12. Methven klarte ikke å etablere laget i toppdivisjonen, men i 1914/15 vant laget nok en gang den engelske 2. divisjon. 

I 1922 ble han rammet av sykdom, og måtte trekke seg som manager etter å ha vært tilknyttet Derby County sammenhengende i 31 år.

## Karriere som spiller

### Klubblag

## Karriere som fotballmanager
### Klubblag

## Meritter

### Spiller
* Finalist i FA-cupen med Derby County i 1898.
* Finalist i FA-cupen med Derby County i 1899.
* Finalist i FA-cupen med Derby County i 1903.
* Nummer 6 på listen over de som har spilt flest klubbkamper for Derby County.
* Nummer 5 på listen over de som har spilt flest ligakamper for Derby County.
* Er sammen med Archie Goddall de eneste Derbyspillerne som har spilt alle kampene i fem forskjellige sesonger.

### Manager
* Ble vinner av 2. divisjon med Derby i 1911/12.
* Ble vinner av 2. divisjon med Derby i 1914/15.

## Referanser


## Kilder
* Mortimer, Gerald (2004): *The Who´s Who of DERBY COUNTY*. Breedon Books Publishing, Derby. ISBN 1-85983-409-4

## Eksterne lenker
* 
*  Spillerprofil fra Derby Evening Telegraph 
*  Artikkel fra oktober 2000 om Jimmy Methven
Lifjorden (Hyllestad)

**Lifjorden** er en fjordarm på nordsiden av  Sognefjorden i Hyllestad kommune. Fjorden strekker seg 6 kilometer mot sørøst. Innløpet til fjorden ligger mot vest med Risnesøyna som deler det i Risnesstraumen på nordsiden  og Listraumen på sørsiden. Fjorden er delvis omkranset av det majestetiske fjellet Lihesten eller Lifjellet.

## Referanser
Fatland Slakteri

**Fatland Slakteri** er et familieselskap, eid av familien Fatland.

## Historie

Historien til Fatland-konsernet kan spores tilbake helt til 1880-årene, da Rasmus Fatland på gården Underbakka i Vikedal i Rogaland tok til å slakte dyr for andre sambygdinger, og drev blant annet med salg av kjøtt i Oslo.
Det første slakteriet ble bygd av Helgevold i Sandeid i 1937, et anlegg sønnen til Rasmus, Severin Fatland overtok i 1947. Det kom stadig mere slakt, og Fatland bygde nytt slakteri i Sandeid i 1957.   

Nye krav til slakteriene, og stadig flere leverandører, førte til at Fatland Ølen ble bygd i 1974, som det største private slakteriet i Norge. I 1984 kjøpte Fatland Oslo Kjøttsenter, i 1986 et slakteri i Bergen, og i 1988 og -89 to slakteri på Jæren, som nå er fusjonert til Fatland Jæren. 

I 1995 og 1997 kjøpte Fatland 100 % av aksjene i Skjeggerød AS, og fikk dermed eierskap i en av Norges største og mest moderne kjøttforedlingsbedrifter, og samtidig markedsadgang til det viktige dagligvaremarkedet. 

Konsernet er i dag eid av Vidar, Inge, Svein og Ståle Fatland, og fungerer som en familiebedrift.

I dag er det 550 ansatte ved anleggene i Ølen, Oslo, Sandefjord og på Hommersåk. 

På 90-tallet er behandlingen av biprodukt og økonomien i dette vektlagt. Fatland Hud og Skinn, Fatland Gjestal Ull, Fatland Miljøfôr og Norwool.

## Referanser


## Eksterne lenker
* 
*
Sökö

**Sökö** er en variant av pokerspillet 5 card stud. Det kalles gjerne Scandinavian stud, eller Canadian stud. Det er blant annet det vanligste spillet på finske kasinoer.

Reglene er helt like 5 card stud, med unntak av at en 4-flush og en 4-straight slår et par. En 4-flush slår en 4-straight.
Baryancistrus

* *[[Baryancistrus chrysolomus|B. chrysolomus]]* 
* *[[Baryancistrus demantoides|B. demantoides]]*
* *[[Baryancistrus longipinnis|B. longipinnis]]*
* *[[Baryancistrus niveatus|B. niveatus]]*
* *[[Baryancistrus xanthellus|B. xanthellus]] 
* L003
* L019
* L057
* L084
* L115
* L219
* L274
* L319
* L323
* L324
* L364
* L384
* LDA033


***Baryancistrus*** er en [[slekt (biologi)|slekt]] fisker som lever i strømmende [[ferskvann]] i [[Sør-Amerika]].
På grunn av sitt spesielle utseende har flere av [[art]]ene blitt populære innslag i [[Akvarium|akvarier]], hvor de krever svært god vannkvalitet. Ideelt er en [[temperatur]] på 25–30&nbsp;°C og en [[pH]] på 6,5–7,4. 
De vokser sakte. *Baryancistrus niveatus'' blir opptil 23,5 cm lang.

Artene i denne familien er hovedsakelig planteetere, men kan ta annen mat også.
Det er vanskelig å kjønnsbestemme disse fiskene, også voksne individer. De er hovedsakelige nattaktive, men kommer ut på dagen også når de først har blitt vant til akvariet. De setter pris på røtter og andre gjemmesteder i akvariet.

## Referanser


## Eksterne lenker
*
Skandar Keynes

**Skandar Keynes** (født **Alexander Amin Casper Keynes**;  5. september 1991 i London) er en britisk skuespiller, mest kjent for å spille Edmund Pevensie i Walt Disney Productions' Legenden om Narnia, Løven, Heksa og klesskapet, Legenden om Narnia, Prins Caspian og Legenden om Narnia, Reisen til det ytterste hav, men har også spilt i filmer som Ferrari (2003) og Victoria died 1901 and is still alive today (2001). Han har også vært med å spille inn en lydbok.

Skandar trener Taekwondo (grønt belte) og spiller kornett, fløyte og gitar. Siden Skandar kom i stemmeskiftet mens de spilte Løven, Heksa og klesskapet, måtte den eldre søsteren hans, Soumaya, spille stemmen hans i noen av scenene. Hans navn, Skandar er kort for Iskandar, som er tyrkisk og betyr Alexander. Hans foreldre er forfatteren Randal Keynes og Zelfa Cecil Hourani.

Skandar er i slekt med Charles Darwin, han er altså tipp-tipp-tipp-oldebarnet hans.
Skandar prøvespilte for rollen som Simon Brown i Nanny McPhee men fikk ikke rollen.

I Ferrari spilte han unge Enzo Ferrari. Sergio Castellitto, som Skandar fikk møte igjen i Prins Caspian, spilte den eldre.

## Referanser


## Eksterne lenker
*
Krøniken om engelskmennenes konger

**Krøniken om kongene til engelskmennene** ble skrevet ca. 1128 av munken og historikeren William av Malmesbury (ca. 1090–1143). Den var basert på hans *Gesta regum anglorum* (*De engelske kongenes dåder*), 1127, som fulgte samme opplegg som hans teologiske verk, *Gesta pontificum anglorum* (*De engelske biskopenes dåder*), 1125. En revidert utgave av *Gesta regum anglorum* ble dedisert jarl Robert av Gloucester i 1127.

William av Malmesburys historie strekker seg fra de tidligste perioder og fram til regimet til kong Stefan av England. Selv om William av Malmesbury betraktes som en etterrettelig forfatter bedømmer han ofte historien basert på kristen etikk. Å bli truffet av lynet var ikke bare en uheldig hendelse, men også en guddommelig staff for ens synder. Boken inneholder også informasjon av betydning for historikerne, som blant annet at den er en av de tidligste bekrefter på at Rollo, Vilhelm Erobrerens forfar, faktisk var av norsk opprinnelse.

I forordet nevner forfatteren at «Den Første Boken, derfor, inneholder en knapp opptegnelse av de engelske, fra den tiden av deres landstigning til Britannia og til den av kong Egbert, som etter de ulike prinsene hadde falt på ulikt vis, fikk monarkiet for bortimot hele øya. (...) Den Andre Boken vil inneholde den kronologiske rekken av konger til normannerne kom. Den Tredje følgende Boken vil være opptatt av historien til de tre følgende kongene, med tillegg av hva som enn skjedde andre steder i deres tid, som fra dens berømmelse kan kreve en mer spesiell oppmerksomhet.»

Boken er gjenutgitt i moderne tid, blant annet i England i 1904 og 1968.

## Eksterne lenker
* William of Malmesbury's Chronicle of the Kings of England – Forordet på engelsk
Ellen Kathrine Lie

**Ellen Kathrine Hildora Lie** (født 1976) er en tidligere skøyteløper. Hun representerte Norge og Nesodden IF og Ask SK.

Våren 2006 var hun med i TV-programmet *[[Skaperen]]* på TV 2 og vant hele konkurransen.

## Idrettskarriere
Hun ble nr. 14 i europamesterskapet i Hamar i 2000. Lie vant 1500 m under NM på skøyter, enkeltdistanser for damer i 2000.

## Personlige rekorder

## Sammenlagt i [[Verdenscupen på skøyter|Verdenscupen]]

Poeng i parentes er rangeringspoeng som rangeres under verdenscup-poeng, men som likefullt er oppnådd under verdenscup-løp.
– = ikke deltatt på distansen i nevnte sesong.
0 = ikke samlet poeng i nevnte sesong, men deltatt.

## Referanser




## Eksterne lenker
* 
*  Ellen Kathrine Lie på Jakub Majerski's Speedskating database (Adelskalender distanser og sammenlagt)
*  Ellen Kathrine Lie på www.ISU.html.infostradasports.com sine nettsider.

*  Ellen Kathrine Lie på The-Sports.org (internasjonale seniormesterskap- og verdenscupresultater)
*  Ellen Kathrine Lie på Effesport.nl (noen resultater)
Laura Davies

**Laura Davies** (født 5. oktober 1963 i Coventry i England) er en britisk golfspiller. Hun ble profesjonell i 1985. Samme år debuterte hun på Ladies European Tour, og vant Order of Merit samtidig som hun ble kåret til *Rookie of the Year* (årets nykommer). I dag er hun en av få som har fått livsvarig medlemskap av LET. Hun debuterte på den amerikanske LPGA-touren i 1988, og spiller i dag på begge de to fremste dametourene. Til sammen har hun vunnet 67 turneringer i løpet av karrieren som profesjonell, 20 av dem på LPGA-touren. Hun er dermed en av de mestvinnende kvinnelige golfspillere gjennom tidene.

Davies har vunnet fire ''major''-turneringer på LPGA-touren, i tillegg til at hun har vunnet Evian Masters to ganger, som regnes som en major på Ladies European Tour. 

Hun er den eneste spiller som har deltatt i alle de 12 Solheim Cup-turneringer som har vært arrangert, fra 1990 til 2011. I disse turneringene har hun spilt 46 matcher; 22 er vunnet, 6 delt og 18 tapt. Sammenlagt har hun tilført Europalaget 25 poeng. 

Davies ble i 2014 utnevnt til kommandørdame (DBE) av Order of the British Empire. Hun fikk dermed rett til å føre tiltaleformen *[[dame]]* foran sitt navn.

## Meritter

### ''Major''-seire på LPGA-touren

* 1987: US Women's Open
* 1994: LPGA Championship
* 1996: LPGA Championship; du Maurier Classic

### ''Major''-seire på LET

* 1995: Evian Masters
* 1996: Evian Masters

## Kuriosa
* Laura Davies er uttalt Liverpool-supporter, og holder seg oppdatert om resultatene dersom hun spiller turnering samtidig som Liverpool spiller kamp.

## Referanser


## Eksterne lenker
* 
* Profil hos Ladies European Tour
18. serierunde i Tippeligaen 2006

**18. serierunde i Tippeligaen 2006** startet med seks kamper den 27. august og ble avsluttet med kampen mellom Rosenborg og Stabæk den 28. august.

## Resultater

## Referanser
Kvadratsetningene

Det finnes to **kvadratsetninger**, og dessuten den noe beslektede **konjugatsetningen**. De er nyttige å kunne både fremlengs og baklengs, for å gjøre både algebra og hoderegning enklere.

## 1. Kvadratsetning

\ (a+b)^2 = a^2 + 2ab + b^2

## 2. Kvadratsetning

\ (a-b)^2 = a^2 - 2ab + b^2

## Konjugatsetningen

Vi regner ikke her ut noe kvadrat, men en differanse mellom to kvadrater. Denne setningen blir ofte feilaktig kalt 3. kvadratsetning.

\ (a+b) (a-b) = a^2 - b^2

## Fullstendig kvadrat

Et fullstendig kvadrat er et andregradsuttrykk som kan faktoriseres ved hjelp av den første eller den andre kvadratsetningen. Uttrykket \ x^2 + bx + c er et fullstendig kvadrat dersom \ (b/2)^2 = c.  Da er \ x^2 + bx + c = (x + b/2)^2 .

Dersom en har et uttrykk som ikke akkurat passer med en av de to første kvadratsetningene kan man utvide dem til fullstendig kvadrater.

\ x^2 - 6x + 4

Vi lager et fullstendig kvadrat:

\ = x^2 - 6x + (6/2)^2 - (6/2)^2 + 4

\ = x^2 - 6x + 3^2 - 9 + 4

\ = (x-3)^2 - 5

## Generalisert fullstendig kvadrat
Et generelt andregradsuttrykk kan skrives som et generelt fullstendig kvadrat på følgende måte

ax^2+bx+c=a\left(x+\frac{b}{2a}\right)^2+c-\frac{b^2}{4a}

Mer generelt, om n er et positivt heltall, så

ax^{2n}+bx^n+c=a\left(x^n+\frac{b}{2a}\right)^2+c-\frac{b^2}{4a}

## Hoderegning
God kunnskap til kvadratsetningene kan gjøre vanlig hoderegning enklere. Fremgangsmåten er å se på ulike multiplikasjonsoppgaver som en kvadratsetning.
Eksempler:
 19 * 21 = (20-1)(20+1) = 20^2 - 1^2 = 399
 31 * 31 = 31^2 = (30+1)^2 = 30^2 + 2 * 30 * 1 + 1^2 = 900 + 60 + 1= 961

## Se også
* Kuberingssetningene
* Binomialformelen

## Kilder

* «Kvadratsetningene», fra matematikk.org
Christel Guillaume

**Christel Guillaume** (født 6. oktober 1927 som *Christel Boom* i Berlin, død 20. mars 2004 samme sted) var en Stasiagent og spion for DDR.

## Liv og virke
Hun arbeidet først som sekretær og lot seg verve av Hauptverwaltung Aufklärung. I 1951 giftet hun seg med Günter Guillaume, som også var Stasiagent. De fikk sønnen Pierre Guillaume, senere Pierre Boom. I 1956 flyttet ekteparet på oppdrag fra Stasi til Vest-Tyskland, hvor de utga seg som «flyktninger». De slo seg ned i Frankfurt, og Christel Guillaume ble ansatt som sekretær i SPDs partikontor for Syd-Hessen. 

I 1974 ble hun og hennes mann avslørt og arrestert den 24. april. Året etter ble hun dømt for landsforræderi til åtte års fengsel.

Ekteparet Guillaume ble sendt tilbake til DDR i 1981 som del av en agentutveksling. I DDR ble de æret som «fredsbudbringere». Christel Guillaume mottok Karl-Marx-ordenen, og ble utnevnt til oberstløytnant i Stasi.

Hun ble skilt fra mannen 16. desember 1981, og bodde siden tilbaketrukket i Hohen Neuendorf ved Berlin, i et hus bygget og sikret spesielt for henne.

Hun døde 20. mars 2004 i Berlin av en hjertelidelse.

## Referanser


## Litteratur
* Udo Kollatz: *Kreuzwege – Wegkreuzungen: Jugenderinnerungen eines alten Mannes*. Fischer, Aachen 2007
Espeland (Fana)

**Espeland** er et område og gårdsbruk i Ytrebygda bydel i Fana i Bergen, gårdnummer 107. De ligger like sør for Bergen lufthavn Flesland. Langs Espelandsvegen i sør og vest er det spredt boligbebyggelse, mens det på Espehaugen er utbygd næringsarealer.

Gården Espeland tilhørte i middelalderen Munkeliv kloster og ble kjøpt av innehaverne av Stend gård i Fana i 1766. Det er fortsatt (1999) en del gårdsdrift på stedet. Før Flesland flyplass og industrien ble bygget ut fra rundt 1950 var Espeland og omland stort sett jordbruksland.

Det er kjent tre gravrøyser fra bronsealderen på Espeland, blant annet var det en uvanlig stor ved stien til sjøen. Gravrøysene er forsvunnet ved rydding.  

## Referanser
Hieronymus Scholeus

**Hieronymus Scholeus** var en prospekttegner av ukjent nasjonalitet som i 1581 tegnet det første kjente prospekt av Bergen og den eldste kjente fremstillingen av en norsk by. Det finnes som kobberstikk i plansjeverket eller atlaset *[[Civitates Orbis Terrarum]]*, utgitt i Köln i årene 1572 – 1618 av forleggeren *Georg Braun* og grafikeren *Franz Hogenberg*. Bergensprospektet foreligger i bind fire av verket, *Liber quartus urbium praecipuarum totius mundi*, som antagelig utkom i 1589.

Scholeus har også tegnet forelegget til prospektet av Stockholm i samme bind; begge er signert i trykkplaten. Han antas også å ha tegnet prospektene av Helsingør og Ribe, men ingen av disse er signert. Det har vært antatt at han var svensk siden han også arbeidet i Sverige, men Brinkmann mener at han mest sannsynlig var tysker eller nederlender.

Flere forfattere har reist tvil om at Scholeus virkelig har vært i Bergen, men et brev  fra stattholder Henrik Rantzau til kong Frederik II i 1585 bekrefter at tegneren virkelig var i byen da han tegnet bildet. Rantzau forteller at Georg Braun i Köln hadde bedt ham om skaffe et bilde, og han hadde da bestilt og sendt en kopi av et eldre bilde i Bergensfarernes gilde i Lübeck. Men Braun hadde avvist det som hundre år for gammelt og hadde derfor fått en som selv hadde vært på stedet til å tegne byen.

Henrik Rantzau (1526-1598) var kongelig dansk stattholder i Schleswig og Holstein. Han hadde kontakt med Braun og Hogenberg i Köln og hjalp dem med utgivelsen av atlaset ved å skaffe et kart over Danmark og bilder av flere byer i hertugdømmene og Jylland. Kontakten med utgiverne av atlaset fikk den svenske forfatteren L.M. Bååth til å tro at at Rantzau selv hadde tegnet foreleggene til de skandinaviske byprospektene under pseudonymet Hieronymus Scholeus.

En variant av stikket ble utgitt i Köln i 1629 i verket *De Republicis Hanseaticis*. Denne varianten er regnet som mindre troverdig og mindre presist.

Stikket viser blant annet de nå forsvunne Nikolaikirken og Martinskirken.
## Referanser


## Litteratur
* Brinkmann, August. *Hieronymus Scholeus' Bergens-prospekt – en analyse*. (BHFS 72/73 1972/73(1973) s. 225-69 ill.)
* Ersland, Geir Atle. *Byens konstruksjon – Varige spor i byens landskap*. Dreyers forlag, Oslo 2011, s. 130-141.
* Bergensbildet fra 1581, artikkel hos Norgeshistorie.no

## Eksterne lenker
*
Om morgenen den 25. februar 1848

***Om morgenen den 25. februar 1848*** er ei samling «essays og notater» av Rune Christiansen, utkommet på Oktober i 2002. Samlinga består av i alt 34 tekster over 110 sider; de fleste tekstene er følgelig korte, noen kan rubriseres som essay, andre må heller kalles fragmenter. Dikt eller prosadikt forekommer også. De fleste tekstene er opptrykk eller omarbeidde versjoner av tekster som tidligere har vært publisert i ulike antologier og tidsskrifter i perioden 1994 til 2002.

Åpningsessayet «I min tid» viser hvordan det for forfatteren ikke eksisterer noen samtid; den som befinner seg i litteraturen lever i mange ulike tidsaldre på en gang. Christiansen framsetter det paradokset at den forfatteren som ønsker oppmerksomhet i sin tabloide samtid og være synlig i nyhetsbildet, er dømt til å forlate litteraturen.

«På jorden» inneholder deler av en poetikk, der Christiansen drøfter erindringens og minnets betydning for den poetiske praksisen. Her bruker han eksempler fra de to franske poetene James Sacré og Claude Royet-Journoud. Også «Uvirkelighet i begge tilfeller» er et essay om poesi – Stéphane Mallarmés *For en grav til Anatole*.

I «Ingens psykoanalyse» hyller han den engelske dramatikeren og nobelprisvinneren Harold Pinter, og forsøker å sette ord på hva som gir stykkene hans «en så ubønnhørlig og urovekkende kraft».

«Noe av noe mer» er et kort essay om Kjell Askildsens to novellesamlinger *[[Et stort øde landskap]]* og *[[Hundene i Tessaloniki]]*. «Shane og jeg» oppgis å være notater under arbeidet med *Motormelkeveien* (diktsamling fra 1995). Her slår han til lyd for dikt som tar utgangspunkt i det konkrete bildet, og tar avstand fra en abstraherende poesi.

«Kubricks vei» er en omtale og vurdering av den engelske filmskaperen Stanley Kubricks produksjon. Christensen holder *[[Paths of Glory]]* fra 1957 for å være Kubricks beste; i motsetning til i de ekstremt estetiserende seinere filmene som han er mest kjent for, viser han her et sant engasjement.

I «To steder, ett sted» sammenlikner han den argentinske forfatteren Julio Cortázars novellekunst med Michelangelo Antonionis film *[[Blow-Up]]*, som bygger på en Cortázar-novelle. Han mener at de begge lar en indre og en ytre virkelighet flyte over i hverandre, og at det er den ytre som kommer i drift når de ikke kan forenes.

«I farvellet» og «Alt samtidig alle steder» handler om to romanforfattere som Christiansen setter høyt – henholdsvis Marguerite Duras og J.M.G. Le Clézio.

Tittelen på denne essaysamlinga er et sitat fra Gustave Flauberts roman *Bouvard og Pécuchet*.

## Eksterne lenker
*Omtale på Oktober forlags nettsider
Ermengard av Carcassonne

**Ermengard av Carcassonne** var vicomtesse av Agde og Béziers i Carcassonne (i dagens Frankrike) på 1000-tallet. Hun var datter av greve Peter-Raimond av Carcassonne (død ~1060) og søster av greve Roger av Carcassonne (død 1067), den siste greven av Carcassonne.  

Ermengard giftet seg med Raimond Bernard Trencavel, vicomte av Albi og Nîmes *(vicomte er egentlig vicecomte, det vil si visegreve, også kalt borggreve).* Da broren døde barnløs i 1067, overtok Ermengard og ektemannen Béziers og Carcassonne. Hun døde i 1070.

Trencaveldynastiet skulle vare i 142 år, fram til albigenserkorstoget i 1209.

## Referanser
Kjennsvasshytta

**Kjennsvasshytta** er en turisthytte med over 20 sengeplasser som tilhører Hemnes turistforening. Hytta ligger 530 moh og like ved det regulerte Kjennsvatnet. En kommer til hytta etter 41 km kjøring langs en gruset anleggsvei fra Umskaret på E12.  

Alternativt kan en gå en rødmerket turløype fra Leirskardalen. Ved hytta er en nær Austre Okstindbreen. Området foran breen er fint for å studere breens moreneavsetninger gjennom de siste 3000 år. 
 

## Referanser
Espen Søgård

**Espen Søgård** (født 10. oktober 1979 i Fetsund) er en norsk fotballspiller.  

Han kom til LSK i 1997 og debuterte på A-laget i 1999.

1. august 2012 ble det klart at Søgård kommer tilbake som spiller for Lillestrøm SK etter ett år i IK Start.

## Referanser


## Eksterne lenker
*
Namibiaforeningen

**Namibiaforeningen** ble stiftet i Elverum i 1980 etter en aksjon hvor 7&nbsp;000 mennesker&nbsp;&ndash; halvparten av kommunens befolkning&nbsp;&ndash; deltok. Initiativet ble tatt av Dag Hareide.

Foreningen arbeidet for frigjøringsbevegelsen SWAPO, og gav humanitær støtte til namibiske flyktninger. Foreningen var den frivillige organisasjonen i Norden som gav mest støtte til SWAPO i løpet av 1980-tallet. Aksjonsformen la vekt på å kombinere praktisk og teoretisk arbeid, og mobiliserte flere norske lokalsamfunn til sitt solidaritetsarbeid. Foreningen bygde en videregående skole for flyktninger i Kongo-Brazzaville.

Etter at Namibia ble frigjort fra Sør-Afrika, fortsatte foreningen å gi støtte særlig til undervisningsarbeid. Foreningen mottok et eget hus fra Elverum kommune som er deres kontor.

## Eksterne lenker

*
Yngvar Håkonsen

**Yngvar Håkonsen** (født 29. januar 1978) er fotballspiller som spiller for Flekkerøy Idrettslag.

Han har tidligere hatt et opphold i FC Lyn Oslo, og han har 23 kamper for det belgiske laget AA Gent, men han valgte foran 2006-sesongen å gå til Tromsø. Sommeren 2009 gikk han til Kongsvinger, før han etter 2010-sesongen gikk til Flekkerøy.

## Klubbhistorie
*  Vigør
*   (*[[1996]]&ndash;[[1999]]*)
*  Lyn (*[[2001]]&ndash;[[2004]]*)
*  Gent (*[[2005]]&ndash;[[2006]]*)
*  Tromsø (*[[2006]]&ndash;[[2009]]*)
*  Kongsvinger (*[[2009]], kontrakt ut [[2010]]*)

## Referanser


## Eksterne lenker
* Spillerprofil på lynfotball.net (1999-2004)
Nordisk Forum for Megling og Konflikthåndtering

**Nordisk Forum for Megling og Konflikthåndtering** ble stiftet i 1999.

Forumet samler folk som megler i andres konflikter, som konfliktråd, familiemegling, elevmegling, fredsmegling, rettsmegling med mere. De holder jevnlige nordiske møter. I Oslo 1999, i Helsingør i 2002, i Skövde (Sverige) 2004, Helsingfors 2006 og Reykjavik 2009. Fra 2002 til 2006 ble det gjennomførte et større kartleggingsprosjekt, blant annet referert til boka: *Konfliktmegling - et nordisk perspektiv* (2006), skrevet av Dag Hareide. Boken har blitt utgitt på norsk, svensk, finsk og engelsk.
Juha Laukkanen

**Juha Laukkanen** (født 6. januar 1969 i Pielavesi) er en finsk tidligere spydkaster.

Han er mest kjent for at han i 1994 traff funksjonæren Håkon Lund i armen under Bislett Games.

Under VM i friidrett 2001 fikk han også mye oppmerksomhet da han viste en Hitler-hilsen til konkurrenten Boris Henry. Han viste både hilsen med høyre arm og imiterte Hitlers bart med venstre arm. Laukkanen beklaget dette etter hendelsen, og presiserte at han ikke var nazist, og at det hele hadde vært en spøk. Dette var Laukkanens første VM, men han kastet dårlig og nådde ikke finalen med kun 78,26 meter i kvalifiseringen. 

## Resultater
* Sommer-OL 1992 &ndash; 6.-plass (79,20)
* VM i friidrett 2001 &ndash; 9.-plass
* EM 1994 Kvalifiserte seg ikke til finalen (75,86)
* 1992 og 1994 &ndash; Finsk mester (med hhv. 86,72 og 81,92)

Personlig rekord: 88,22 meter (satt i Kuortane i 1992)

## Referanser


## Eksterne lenker
*
Rosenstrasseprotesten

**Rosenstrasseprotesten** (*Rosenstraße-Protest*) var en spontan protestdemonstrasjon i Berlin vinteren og våren 1943, der hovedsakelig ikke-jødiske hustruer fra «blandingsekteskap» forlangte sine jødiske menn løslatt.

Den har inspirert filmen *[[Rosenstrasse]]* av Margarethe von Trotta.

## Historie

Omkring 1 800 jødiske menn, de fleste gift med ikke-jødiske kvinner, ble separert fra de andre 6 000 siste jødene i Berlin, i et forsøk på å overbevise deres familiemedlemmer om at de ble sendt til arbeidsleirer og ikke til konsentrasjonsleirer. Før mennene kunne bli sendt ombord i tog og deportert kom deres hustruer og andre nære slektninger, rundt 6 000 i tallet, til den jødiske menighetens velferdskontor i Rosenstraße 2-4 der mennene ble holdt. I en uke forlangte demonstrantene mennene tilbake ved å holde en fredelig protest. Demonstrantene kom først alene eller to om gangen, men senere vokste antallet raskt. Av de 6 000 som deltok i protestene var imidlertid aldri alle tilstede samtidig.

Joseph Goebbels var redd for hva opinionen ville mene, og turte ikke å skyte ned kvinnene i gatene. Han løslot fangene, og gav ordre om at de 25 som var deportert skulle kalles tilbake. Nesten alle de løslatte mennene overlevet krigen.

Bygningen på Rosenstraße ble senere ødelagt av alliert bombing.
Grindbakken skole

**Grindbakken skole** er en barneskole som ligger over Bogstad i Oslo, innerst i Måltrostveien. Skolen ble innviet i 1982, fordi området da ble bygget ut med boligblokker. Da skolen hadde 25-årsjubileum i 2007 ble ballbanen gjort mye bedre: Den ble gjort om fra grusbane til kunstgressbane, det ble satt opp gjerder og fotballnett, og i tillegg ble det bygget tribuner. Den første kampen etter åpningsseremonien var mellom FC Lyn og syvendeklassene på skolen.

Skolen har en fadderordning som baserer seg på at 5- og 7-klassingene er faddere for 1- til 3-klassingene. Skolen har et mediatek og bruker Fronter systemet aktivt i IKT undervisningen og for kommunikasjon mellom skole og hjem.

## Eksterne lenker
* 
* Grindbakken skoles musikkorps